משה ביתן (רב)

הרב משה ביתן (נולד בל' בניסן ה'תשי"א, 6 במאי 1951) הוא חבר לשכת הרבנות חולון, מנהל המחלקה לבתי כנסת במועצה הדתית חולון, רב שכונת "נאות רחל" ובית הכנסת "בית אל", ומחבר ספרים.

תולדות חייו 
נולד לפנינה ופרץ ביתן, צאצא למשפחת רבנים מהאי ג'רבא, תוניסיה. למד בישיבת "פרחי אהרון" ולאחר מכן התגייס לשירות צבאי כצנחן בגדוד 50, הנח"ל המוצנח. לאחר שחרורו, השלים בטכניון תארים אקדמיים במתמטיקה וסטטיסטיקה תוך לימודים בכולל בחיפה. גויס למילואים ללחימה בחזית המצרית במלחמת יום הכיפורים והשתתף בצליחת תעלת סואץ וקרב החווה הסינית במסגרת אוגדה 143. לאחר המלחמה, למד בישיבת "מרכז הרב", אצל הרב צבי יהודה הכהן קוק ולאחר מכן אצל הרבנים אברהם שפירא ושאול ישראלי. הוסמך לרבנות על ידי הרבנים שלמה גורן ועובדיה יוסף ומאוחר יותר הוסמך לרבנות עיר על ידי הרבנים שפירא ומרדכי אליהו.

בתשמ"א, לאחר נישואיו, נסע עם אשתו ושני ילדיו לשליחות רבנית-ציונית בדרום-אפריקה, בקהילה היהודית באודסהורן. בקהילה זו, אשר מנתה עשרות משפחות יהודיות, ברובן עשירות. הוא אפשר לקהילת אודסהורן ולסביבה כולה אכילת בשר כשר בכך ששימש שוחט ובודק.

לאחר חזרתו ארצה, בתשמ"ד, נתמנה לרב הקמפוס באוניברסיטת בר-אילן. בין היתר לימד במדרשה לבנות והוציא את גיליונות "באר משה". בתקופה זו, עבר עם משפחתו להתגורר ב"שיכון המרצים" שבאוניברסיטה.

בתשמ"ז, נתמנה לחבר המועצה הדתית חולון ומכהן מאז כרב שכונה בעיר. במסגרת זו העביר שיעורים בבתי ספר ותיכונים ברחבי העיר, הוציא לאור עלון שבועי בשם "אורות", ערך וכתב עלון עיון "מן הבאר" אשר התפרסם בבת ים וחולון והסב גן דתי קיים לגן תורני תחת השם "אורות" הפעיל עד היום. כן הקים הרב בית מדרש לימי שישי בו לימד "בעלי בתים" משעות הבוקר המוקדמות.

בשנת תשנ"ג (1993) התמודד הרב ביתן על משרת רבה הראשי הספרדי של העיר חיפה. שש שנים מאוחר יותר היה מועמד למשרת רבה הראשי הספרדי של העיר חולון. בעקבות גלי העלייה מברית המועצות, הקים עם אשתו ויקיר העיר חולון נתן גולדברג אולפן לגיור אשר עוסק בגיור אורתודוקסי של עשרות מתגיירים בשנה. בין השנים תשנ"ז-תשנ"ח הגיש תוכנית שבועית ברדיו קול חי שעסקה במוסר והלכה.

בשנת תש"ס (2000) החל להפיץ באמצעות הדואר אלקטרוני דפי ביאור יומיים לדף היומי הנלמד, ביאור זה יצא לאור על ידו בספר "ביאור דברי הגמרא".

לאורך השנים כתב מאמרים ותשובות במחשבה ובהלכה, כמה מהם פורסמו בכתב העת תחומין.

בתשע"ז השלים בהצלחה קמפיין גיוס המונים הדסטארט להוצאת ספר שו"ת חדש "קרן אור", פרי עטו. הספר מוקדש להנצחת בנו.

משפחתו 
הרב ביתן נשוי לרבנית אלקה למשפחת קליין ולהם שבעה ילדים.

אחד מבניהם, חייל צה"ל סמ"ר יובל גד, אשר שרת כלוחם בחטיבת הנח"ל, נפל ממצוק בטיול בדרום הארץ בהיותו בחופשה מהלחימה בשטחי יהודה ושומרון. היה בן 21 שנים במותו.

מחיבוריו 
 ספריו:
באר משה - עיונים ומחקרים הסובבים על דברי תורה ומוסר, הגות ומחשבה ובתוספת מרובה של הלכות מסודרות לשאלות אקטואליות ולענייני דיומא לפי מנהגי העדות. ג' חלקים. חולון ה'תש"ן.
 פניני משה - שאלות ותשובות - עיונים ומחקרים בהלכה בארבעת חלקי השו"ע. חולון ה'תשנ"ח.
 ביתן הפרשה - מאמרים קצרים בנושאים אקטואליים על פרשיות השבוע והמועדים. חולון ה'תשס"א.
קרן אור - שאלות ותשובות בהלכה, אקטואליה, מועדים וזמנים.

ספריו זכו להסכמתם של הרבנים אברהם שפירא, מרדכי אליהו ועובדיה יוסף.
 מגדני יובל - ארבעה קבצים מכתבי בנו המנוח בעריכתו. ירושלים ה'תשס"ו.
 ביאור התלמוד הבבלי:
 ביאור דברי הגמרא - ביאור כל התלמוד הבבלי ע"פ סדר לימוד הדף היומי. דוגמה לדף במסכת יומא.
 הלכה למשה - חוברות ללימוד תמציתי בהלכות שבת.
 שבועונים:
 מן הבאר - עיונים מחשבתיים, הלכתיים ותרבות תורנית. יצא לאור על ידי עיריית בת ים.
 אורות - עיונים מחשבתיים והלכתיים לפרשת השבוע. יצא לאור על ידי עיריית חולון.

קישורים חיצוניים 
 שיעורי הרב לצפייה ב- Youtube
 שיעורי הרב להאזנה בפורטל הדף היומי
 שיעורי הרב באתר קול הלשון
 שיעורי הרב לצפייה ב- תורהTV

הערות שוליים 

בוגרי ישיבת מרכז הרב
רבני הציונות הדתית בישראל
תלמידי הרצי"ה קוק
תלמידי הרב אברהם אלקנה שפירא
חולון: רבנים
בוגרי ישיבת פרחי אהרון
מחברי ספרות תורנית
רבנים ספרדיים ישראלים
אוניברסיטת בר-אילן
מחברי ספרי שו"ת ישראלים
אבות שכולים: חללי צה"ל
תלמידי הרב שאול ישראלי
ישראלים שנולדו ב-1951